Landbou / Vraag / Skape het opgeswelde gesigte
Vra vir Faffa Skape het opgeswelde gesigte
Ons het hier vier skape waarvan die gesig en ore opgeswel is. Verlede jaar was daar ook van hulle wat dié simptome gewys het. Advies was dat dit slangbyt is. Ons weet nie regtig wat dit is nie en weet ook nie wat om daaromtrent te doen nie. - Alwyn de Beer (bovlei@lando.co.za) Antwoord
Antwoord: Die grootste oorsaak van liggevoeligheid is geeldikkop wat deur verlepte jong duwweltjies wat geëet word, veroorsaak word. Heel waarskynlik is dit die probleem in hierdie geval. Daar is ook ander plante soos bv. die klaaslouwbos, vuursiektebos en ganskweek wat gifstowwe bevat wat die lewerselle beskadig. Die lewer kan nie filloëritrien (‘n afbreekproduk van chlorofil) en galpigmente uit die bloed verwyder nie. Die filloëritrien is ‘n liggevoelige stof, wat wanneer dit met ultravioletstrale van die son in aanraking kom, weefselskade veroorsaak. ‘n Mens sien dit veral waar die dier se ore, ooglede en gesig aangetas word.
Voorkoming: Moenie kampe oorbewei nie. As daar min weiding is, soos tydens droogtes, sal diere enigiets vreet. As daar genoeg goeie weiding beskikbaar is, sal die diere gewoonlik nie dié plante vreet nie. As skape op sappige aangeplante weiding loop, het hulle behoefte aan ruvesel en sal hulle soms enige kos vreet. Diere wat intensief gevoer was, sal ook soms enige plant vreet.
Bronne: Kleinveesiektes, 1994, De Wet, J en Bath, G , Tafelberg ISBN 0624032035.
Vergiftiging van mens en dier, 1949, Steyn D.G., J.L van Schaik. Plant poisonings and mycotoxicoses of livestock in Southern Africa, 1988, Kellerman, T.S., Coetzer, J.A.W en Naude, T.W. ISBN 0192705009.
Een kommentaar op “Skape het opgeswelde gesigte” Annatjie Haasbroek	Wil graag weet wat om te doen as die skaap se kop geswel is en wat moet ek doen sodat dit nie die trop aansteek nie. Ek voer my skape soja bale omdat daar geen weiding vier hulle beskikbaar is nie. HELP ASB.
6 Oktober 2013 at 18:09	Lewer kommentaar